অন্ধ বিশ্বাস আৰু কু-সংস্কাৰৰ বলি হৈ ৰাজ্যত সঘনাই সংঘটিত হৈ থকা অমানবীয় কৰ্য বন্ধ কৰাৰ বাবে ৰাইজৰ মাজত সজাগতা সৃষ্টিৰ প্ৰয়াস কৰিছে নলবাৰীৰ চামতাৰ কামৰূপ মহাবিদ্যালয় শিক্ষক গোটে । অসম বিজ্ঞান প্ৰযুক্তি বিদ্যা আৰু পৰিবেশৰ সহযোগত চামতা কামৰূপ মহাবিদ্যালয়ৰ উদ্যোগত কু-সংস্কাৰ আৰু অন্ধ বিশ্বাসৰ বিৰুদ্ধে মহাবিদ্যালয় খনৰ শিক্ষক-কৰ্মচাৰী, ছাত্ৰ -ছাত্ৰী সকলে চামতাৰ পিছ পৰা বিভিন্ন অঞ্চলত বাটৰ নাট প্ৰদৰ্শন কৰি ৰাইজৰ মাজত সজাগতা সৃষ্টিৰ চেষ্টা অব্যাহত ৰাখিছে । ইয়াৰ অংশ হিচাপে আজি চামতাৰ কৈৱৰ্ত্ত চুবুৰীত বাটৰ নাট প্ৰদৰ্শন কৰি ৰাইজৰ প্ৰশংসা পাবলৈ সক্ষম হয় মহাবিদ্যালয় খনে । অন্ধ বিশ্বাসৰ বলি হৈ ডাইনি সন্দেহত হত্যা, ভূত-প্ৰেটৰ প্ৰতি বিশ্বাস, বোৱাৰী নিৰ্যাতন আদি বন্ধ কৰাৰ লগতে মদ-গাঞ্জা, ড্ৰাগছকে ধৰি নিচাযুক্ত দ্ৰব্য সেৱনৰ ভয়াবহতাৰ বিষয়ে ৰাইজক সজাগ কৰিবলৈ আজিৰে পৰা চামতাৰ বিভিন্ন অঞ্চলত বাটৰ নাট প্ৰদৰ্শন কৰিব কামৰূপ মহাবিদ্যালয়ৰ শিক্ষক-কৰ্মচাৰী, ছাত্ৰ-ছাত্ৰী সকলে । আজিৰ বাটৰ নাটত অভিনয় কৰে চামতা কামৰূপ মহাবিদ্যালয়ৰ ছাত্ৰ-ছাত্ৰী ক্ৰমে প্ৰবাল চক্ৰবৰ্ত্তী, গুঞ্জন প্ৰতীম ভূঞা, কৌশিক পৰাশৰ, চানক্য ডেকা, কৃষ্ণ ডেকা, বিতোপন কাশ্যপ, জুৰি বৰ্মন, জয়শ্ৰী বৰ্মন, ভাগ্যশ্ৰী তালুকদাৰ, নয়নীতা তালুকদাৰ, স্পন্দিতা দেৱীয়ে । কুলদ্বীপ তালুকদাৰৰ ৰচনা, প্ৰজ্ঞা তালুকদাৰৰ নাট্যৰূপ আৰু ডঃ বিশ্বজিৎ দাসে পৰিচালনা কৰা বাটৰ নাট খন উদ্বোধন কৰে চামতা কামৰূপ মহাবিদ্যালয়ৰ অধ্যক্ষ ডঃ দেবেন্দ্ৰ কুমাৰ বেজবৰুৱাই । উক্ত অনুষ্ঠানত কামৰূপ মহাবিদ্যালয়ৰ অধ্যাপক-অধ্যাপিকা ক্ৰমে ডঃ কবিতা চৌধুৰী, ডঃ ৰিতামনি দাস, ডঃ বৈজয়ন্তী ভট্টাচাৰ্য, ডঃ জুমি কলিতা, ডঃ ভবেন কাকতি, ডঃ সুবোধ কুমাৰ মিশ্ৰ ভাগৱতী, ডঃ চহিকী তালুকদাৰ, তিলক শৰ্মা, মঃ মহিৰূল ইছলামৰ লগতে স্থানীয় ৰাইজে অংশ লয় ।
